Document ID: 31997R2454

KOMISSION ASETUS (EY) N:o 2454/97,
annettu 10 päivänä joulukuuta 1997,
neuvoston asetuksen (EY) N:o 2494/95 soveltamisen tietyistä yksityiskohtaisista säännöistä yhdenmukaistettujen kuluttajahintaindeksien (YKHI) painotusten laadun vähimmäisstandardeista (ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhdenmukaistetuista kuluttajahintaindekseistä 23 päivänä lokakuuta 1995 annetun neuvoston asetuksen (EY) N:o 2494/95 (1) ja erityisesti sen 4 artiklan ja 5 artiklan 3 kohdan,
on kuullut Euroopan rahapoliittista instituuttia,
sekä katsoo, että
asetuksen (EY) N:o 2494/95 5 artiklan 1 kohdan b alakohdan nojalla jokaisen jäsenvaltion on tuotettava yhdenmukaistettu kuluttajahintaindeksi, jäljempänä `YKHI`, vuoden 1997 tammikuun indeksistä alkaen,
komission asetuksessa (EY) N:o 1749/96 (2), on määritelty yhdenmukaistetuista kuluttajahintaindekseistä annetun asetuksen (EY) N:o 2494/95 toimeenpanon alkutoimenpiteet,
lisätoimenpiteet täytäntöönpanoa varten ovat tarpeen YKHI:en vertailukelpoisuuden varmistamiseksi sekä niiden luotettavuuden ja asianmukaisuuden ylläpitämiseksi asetuksen (EY) N:o 2494/95 5 artiklan 3 kohdan mukaisesti; täytäntöön panemiseksi tarvittavat toimenpiteet olisi otettava käyttöön kustannustehokkuus tarkoin huomioon ottaen mainitun asetuksen 13 artiklan mukaisesti,
asetuksen (EY) N:o 2494/95 8 artiklan 3 kohdassa säädetään, että YKHI:n painotuksia on ajantasaistettava niin usein kuin vertailukelpoisuusvaatimukset edellyttävät, mutta siinä ei velvoiteta tekemään tutkimuksia kotitalouksien varainkäytöstä useammin kuin viiden vuoden välein, paitsi niiden jäsenvaltioiden osalta, joissa todetaan sellaisia kulutustottumusten muutoksia, että tutkimusten tekeminen useammin on välttämätöntä; kuluttajaindeksit, joista YKHI:en painot saadaan, ajantasaistetaan eri tahdissa siten, että YKHI:t eivät ehkä täytä mainitun asetuksen 4 artiklan vertailukelpoisuusvaatimusta; tarvitaan toimiva mittari vertailukelpoisuuden puutteelle, jotta voidaan selvittää, mitkä painot on ajantasaistettava vertailukelpoisuuden varmistamiseksi,
asetuksen (EY) N:o 2494/95 9 artiklassa edellytetään, että YKHI:en on oltava Laspeyres-tyyppisiä hintaindeksejä; kun erilaisten tavaroiden ja palvelujen suhteelliset hinnat muuttuvat, kuluttajien kulutustottumukset voivat muuttua siinä määrin, että on tarpeen ajantasaistaa vastaavien hyödykeryhmien painoja ja etenkin niiden perustana olevia määriä asianmukaisuuden varmistamiseksi,
asetuksen (EY) N:o 1749/96 4 artiklan nojalla YKHI olisi koottava siten, että se sisältää uusien keskeisten tavaroiden ja palveluiden hintamuutokset,
tämä asetus ei edellytä jäsenvaltioilta uusia tilastollisia tutkimuksia, ja
tässä asetuksessa säädetyt toimenpiteet ovat Euroopan yhteisöjen tilasto-ohjelmakomitean (TOK) lausunnon mukaiset,
ON ANTANUT TÄMÄN ASETUKSEN:
1 artikla
Tavoite
Tämän asetuksen tavoitteena on varmistaa, että YKHI:t laaditaan käyttäen painotuksia, jotka ovat riittävän luotettavia ja asianmukaisia kansainvälisten vertailujen tekemiseksi.
2 artikla
Määritelmä
Tässä asetuksessa YKHI:n `painotusten viitejaksolla` tarkoitetaan 12 kuukauden mittaista kulutusjaksoa, jolta viimeisimmän YKHI-indeksipisteluvun laadintaan käytettävät painotukset arvioidaan. `Alaindeksit` ovat komission asetuksen (EY) N:o 2214/96 (3) määritelmän mukaiset.
3 artikla
Painotusten vähimmäisvaatimukset
1. Jäsenvaltioiden on laadittava kuukausittain YKHI:t käyttäen painotuksia, jotka kuvastavat kuluttajien kulutustottumuksia painojen viitejaksolla, joka päättyy korkeintaan seitsemän vuotta ennen edellistä joulukuuta.
2. Jäsenvaltioiden on tarkistettava painotukset vuosittain varmistaakseen, että ne ovat riittävän luotettavia ja asiaankuuluvia täyttääkseen asetuksen (EY) N:o 2494/95 4 artiklan mukaisen vertailukelpoisuusvaatimuksen. Tarkistus voi rajoittua alaindeksien ja niiden tärkeimpien osaindeksien painoihin.
3. Tarkistuksessa jäsenvaltioiden on selvitettävä, onko käytössä olevan painojen viitejakson jälkeen tapahtunut merkittäviä muutoksia kunkin tärkeimmän osaindeksin hintakehityksessä suhteessa YKHI:in tai pitkäaikaisia markkinamuutoksia kussakin merkittävässä osaindeksiryhmässä.
4. Jos luotettavat todisteet osoittavat 3 kohdassa tarkoitettujen muutosten olevan sellaiset, että niiden aiheuttama painotuksen muutos aiheuttaisi keskimäärin yli 0,1 prosenttiyksikön muutoksen YKHI:in vuoden aikana verrattuna edellisvuoteen, jäsenvaltioiden on muutettava YKHI:n painoja vastaavasti. Jäsenvaltioita ei velvoiteta ottamaan huomioon muutoksia, jotka tapahtuvat joulukuussa päättyvän tarkistusta edeltävän kahden vuoden aikana.
5. Jäsenvaltioiden on toteutettava kaikki 4 kohdan mukaiset muutokset viimeistään tarkistusvuotta seuraavan tammikuun indeksiin.
4 artikla
Laadunvalvonta
Jäsenvaltioiden on pyynnöstä toimitettava komissiolle (Eurostatille) YKHI:n muodostamisessa käytetyistä painotuksista sekä käytetystä painotusten viitejaksosta, vuosittaisen tarkistuksen tuloksista ja tehdyistä muutoksista riittävät tiedot tämän asetuksen noudattamisen arvioimiseksi.
5 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 10 päivänä joulukuuta 1997.

Labels: 2
18